Յայտագրին առիւծի բաժինը պր. Յակոբ Կիւլվարդեանի կողմէ բեմադրուած թատերական ներկայացումն էր, ուր կ՛երեւէին Սուլթան Համիտն ու իր գործակատարները մէկ կողմէ, ու Մեծն Մուրատն եւ իր զինակից հայդուկները՝ միւս կողմէ։ Ընդմիջաբար, կը ներկայացուէին պատմական դրուագներէ ընթերցումներ, պարեր, ազգաշունչ երգեր…։ Բեմական ներկայացումը, տեղ-տեղ, խնդուք կը յառաջացնէր իր ծիծաղաշարժ պատկերներով, տեղ-տեղ ալ կը խոնաւցնէր մեր աչքերը՝ իր փոխանցած ազդու եւ յուզիչ պատգամներով…։